මේ වසරේ පළමුවෙනි ශ්‍රේණියට සිසුන් ඇතුළත් කිරීමේදී මුදල් අය කළ බස්නාහිර පළාතේ පාසල් 63කින් රුපියල් එක්කෝටි හතළිස්එක්ලක්‍ෂ හයදහස් පන්සිය හැටපහක මුදලක් මවුපියන් හා භාරකරුවන් වෙත ආපසු ලබාදීමට පළාත් අධ්‍යාපන අමාත්‍යාංශය ක්‍රියා කර ඇත.මේ කරුණ සඳහා මුදල් අය නොකරන්නැයි අමාත්‍යංශ ලේකම්වරයා චක්‍රලේඛයක් මගින් දැනුම්දී තිබියදීත් එය නොතකා රුපියල් 2500/=, රුපියල් 2000/= වශයෙන් පාසල් 79ක් මුදල් අයකර ඇති අතර සෙසු පාසල් සම්බන්ධයෙන් පරීක්‍ෂණ පැවැත්වෙන බව ප්‍රධාන ඇමැති ප්‍රසන්න රණතුංග මහතා පවසයි.ඒ ඒ පාසල්වල මවුපියන් විසින් කරන ලද පැමිණිලි අනුව මේ පරීක්‍ෂණ පවත්වා එම මුදල් ආපසු ලබාදීමට පියවර ගත් බවත් එසේ මුදල් ලබාගත් කොළඹ, ගම්පහ සහ කළුතර දිස්ත්‍රික්කවල විදුහල්පතිවරියන් හා විදුහල්පතිවරුන් වෙත අවවාදාත්මක ලිපි දැනටමත් යවා ඇති බවත් පළාත් සභා මන්ත්‍රී සිරිකමල් ෆිලිසියන් ද සිල්වා මහතා ඇසූ ප්‍රශ්නයකට පිළිතුරු වශයෙන් පළාත් අධ්‍යාපන ඇමැතිවරයා ද වන ප්‍රධාන ඇමැති රණතුංග මහතා මෙම තොරතුරු හෙළි කෙළේය..